Sigurgleði Lyon var ósvikin og stóð lengi eftir að franska liðið vann Meistaradeild Evrópu í fótbolta í gærkvöld eftir 3-1 sigur á Barcelona. Sara Björk Gunnarsdóttir hefur nú unnið keppnina tvisvar.
Sara kom reyndar ekkert við sögu í úrslitaleiknum, en var á varamannabekknum og fagnaði vel í leikslok. Hún var í mun stærra hlutverki þegar hún vann keppnina með Lyon fyrir tveimur árum síðan. Þá spilaði hún allan leikinn og skoraði mark. Hún kom þó við sögu í Meistaradeildinni á leiktíðinni með Lyon þrátt fyrir að vera mjög nýlega snúin til baka eftir barneignarleyfi. Lyon hefur nú unnið Meistaradeildina átta sinnum, eða langoftast allra liða.
Anadaolu Efes frá Tyrklandi vann Evrópudeildina í körfubolta, EuroLeague í gærkvöld. Efes sigraði Real Madríd frá Spáni í úrslitum keppninnar í gær með aðeins eins stigs mun, 58-57. Úrslitaleikurinn var spilaður í Belgrad, höfuðborg Serbíu. Það hefur líklega hjálpað liði Efes, því besti maður liðsins í úrslitaleiknum var Serbinn Vasilije Micic sem endaði stigahæstur með 23 stig. Þetta var annað árið í röð sem Anadolu Efes vinnur Evrópudeildina.
Mito Pereira frá Chile er í fínum málum fyrir lokahring PGA meistaramótsins í golfi í Tulsa í Oklahoma. Pereira sem lék þriðja hringinn í gærkvöld á einu höggi undir pari er á samtals níu höggum undir pari fyrir lokahringinn. Hann hefur þriggja högga forskot á Englendinginn Matt Fitzpatrick og Will Zalatoris frá Bandaríkjunum sem eru jafnir í öðru sæti. PGA meistaramótið er eitt fjögurra risamóta ársins hjá karlkylfingum. Mótinu lýkur í kvöld.
Og spennan er mikil fyrir lokaumferð ensku úrvalsdeildarinnar í fótbolta í dag. Manchester City tryggir sér enska meistaratitilinn með sigri á Aston Villa. Misstigi City sig getur Liverpool orðið meistari með sigri á Úlfunum. Tottenham stendur betur í baráttunni við Arsenal um fjórða sætið, síðasta lausa sætið í Meistaradeild Evrópu. Tottenham sem hefur tveimur stigum meira mætir Norwich en Arsenal leikur við Everton. Þá kemur einnig í ljós hvort Burnley eða Leeds fellur með Watford og Norwich. Burnley tekur á móti Newcastle en Leeds sækir Brentford heim.
Sara Björk Gunnarsdóttir vann Meistaradeild Evrópu í fótbolta í annað sinn með liði sínu Lyon í gærkvöld.